b"\n_START_ARTICLE_\nNoni (planta)\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nEl noni \xc3\xa9s una planta arb\xc3\xb2ria o arbustiva que es troba a les regions tropicals del planeta. La seva distribuci\xc3\xb3 \xc3\xa9s extensa i va des del sud-est asi\xc3\xa0tic fins a la Polin\xc3\xa8sia._NEWLINE_La planta creix correctament en s\xc3\xb2ls ben drenats. \xc3\x89s una planta hal\xc3\xb2fita, que tolera b\xc3\xa9 les altes salinitats, i les sequeres no gaire persistents. La seva bona adaptabilitat permet de trobar-lo des de les selves polin\xc3\xa8sies, fins a terrenys volc\xc3\xa0nics, passant pels s\xc3\xb2ls sorrencs dels atols.\n_START_SECTION_\nCaracter\xc3\xadstiques\n_START_PARAGRAPH_\nEl noni \xc3\xa9s un arbust o arbre petit de fulla perenne i amb un tronc recte. Les fulles s\xc3\xb3n el\xc2\xb7l\xc3\xadptiques, grans, senzilles i de color verd brillant, amb els nervis marcats. _NEWLINE_Floreix durant tot l'any, amb unes infloresc\xc3\xa8ncies petites, blanques i de forma tubular. D'ac\xc3\xad surt el fruit, ovo\xc3\xafdal i amb una superf\xc3\xadcie irregular de color groguenc i blanquin\xc3\xb3s. Quan es torna madur cau.\n_START_SECTION_\nUsos gastron\xc3\xb2mics i medicinals\n_START_PARAGRAPH_\nEl fruit de la Morinda citrifolia formava part de la dieta tradicional de molts llocs del sud-est d'\xc3\x80sia i les illes del Pac\xc3\xadfic. En l'\xc3\xa8poca moderna ha passat a ser considerat un aliment tosc, que es consumeix nom\xc3\xa9s quan hi ha escassetat d'aliments. _NEWLINE_Es menja madur, quan es torna tou. T\xc3\xa9 una olor intensa i caracter\xc3\xadstica que recorda els formatges rocafort o llenguat. El seu gust \xc3\xa9s fort i un xic picant i combina b\xc3\xa9 amb el peix. Es pot fer servir com a succedani del formatge rocafort en certes salses per a amanides i per a acompanyar la pasta. La seva aplicaci\xc3\xb3 a la cuina occidental encara no ha estat massa explorada._NEWLINE_T\xc3\xa9 usos medicinals molt estesos a la medicina de molts pa\xc3\xafsos d'\xc3\x80sia i moltes illes del Pac\xc3\xadfic on encara avui es continua elaborant un producte medicinal: el t\xc3\xb2nic de morinda. Es tracta d'un xarop extret a partir de les fruites que s'usa com a antipir\xc3\xa8tic, descongestiu i contra l'artritis. A Mal\xc3\xa0isia un emplastre de les fulles \xc3\xa9s emprat contra la tos. Actualment, el t\xc3\xb2nic de morinda (sobretot el que procedeix de Tahit\xc3\xad) es comercialitza als pa\xc3\xafsos occidentals com a calmant dels dolors corporals."